**Ministru kabineta noteikumu projekta ,,Grozījumi Ministru kabineta 2020.gada 14.jūlija noteikumos Nr.458 „** **Noteikumi par kapitāla ieguldījumiem komersantos, kuru darbību ietekmējusi Covid-19 izplatība” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu ”Grozījumi Ministru kabineta 2020.gada 14.jūlija noteikumos Nr.458 ”Noteikumi par kapitāla ieguldījumiem komersantos, kuru darbību ietekmējusi Covid-19 izplatība” projekts (turpmāk – MK Noteikumu projekts) paredz paplašināt atbalsta saņēmēju loku Ministru kabineta 2020.gada 14.jūlija noteikumos Nr.458 „Noteikumi par kapitāla ieguldījumiem komersantos, kuru darbību ietekmējusi Covid-19 izplatība” (turpmāk – Noteikumi).  MK Noteikumu projekts stāsies spēkā nākamajā dienā pēc tā publicēšanas oficiālajā izdevumā “Latvijas Vēstnesis”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | MK Noteikumu projekts sagatavots pēc Ekonomikas ministrijas iniciatīvas, pamatojoties uz Attīstības finanšu institūcijas likuma 12. panta ceturto daļu, lai paplašinātu atbalsta saņēmēju loku Noteikumu Nr.458 ietvaros. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd MK Noteikumu Nr.458 ietvaros atbalstu var saņemt lielie komersanti, kas atbilst Komisijas regulas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr. 651/2014), 2. panta 24. punktā noteiktajai definīcijai vai Komisijas 2014. gada 25. jūnija Regulas (ES) Nr. 702/2014, ar kuru konkrētas atbalsta kategorijas lauksaimniecības un mežsaimniecības nozarē un lauku apvidos atzīst par saderīgām ar iekšējo tirgu, piemērojot Līguma par Eiropas Savienības darbību 107. un 108. pantu (turpmāk – Komisijas regula Nr. 702/2014), 2. panta 26. punktā noteiktajai definīcijai.  Pašreizējā noteikumu projekta redakcijā lielā komersanta statuss tiek noteikts izmantojot Komisijas regulas Nr. 651/2014 I pielikumu, kur lielie komersanti ir komersanti, kas neatbilst Komisijas regulas Nr. 651/2014 I pielikumā noteiktajiem MVU kritērijiem.  Par lielo komersantu tiek uzskatīts tāds, kurš nodarbina vismaz 250 darbiniekus vai gada apgrozījums pārsniedz 50 000 000 *euro* un gada bilances kopsumma pārsniedz 43 000 000 *euro*  Tomēr praktiskajā piemērošanā Regulas definīcija (lielais komersants ir tāds, kurš nav MVU, attiecīgi tiek pārbaudītas visi MVU definīcijas kritēriji) ir bijusi sarežģīta, tāpēc Altum vairākkārt konsultējās ar Ekonomikas ministriju par praktiskajiem piemērošanas aspektiem.  MK Noteikumu projekts paredz vienkāršot lielā komersanta statusa noteikšanu aizstājot Komisijas regulas Nr.651/2014 I pielikuma kritērijus ar šādiem kritērijiem – **vismaz 150 darbinieki pieteikuma iesniegšanas brīdī vai gada apgrozījums par pēdējo gadu pārsniedz 50 000 000 EUR un gada bilances kopsumma par pēdējo gadu pārsniedz 43 000 000 EUR.**  Eiropas Komisijas 2020. gada 19. marta paziņojums "Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā" (C(2020)1863) (turpmāk – Pagaidu regulējums) saskaņā ar kuru izveidota atbalsta programma neierobežo mērķa grupu pēc darbinieku skaita. Līdz ar to ar Pagaidu regulējumu atbalsts pieejams gan MVU, gan lielajiem uzņēmumiem. Sākotnēji atbalsts programmas ietvaros bija pieejams tikai lielajiem uzņēmumiem, lai fokusēti un prioritāri to novirzītu uzņēmumiem ar lielāko ietekmi uz Latvijas tautsaimniecību. Šobrīd, kad fonds jau darbojas 11 mēnešus un sarunas veiktas ar gandrīz visiem Latvijas lielajiem uzņēmumiem (pēc publiski pieejamās informācijas), var secināt, ka finansējums būtu pieejams vēl vairākām investīcijām. Turklāt fonda darbības laikā bija vērojama interese par iespējamu finansējuma piesaisti arī no mazākiem uzņēmumiem ar būtisku pienesumu Latvijas ekonomikai.  Pilna laika darbinieku skaita kritērija samazināšana no 250 uz 150 darbiniekiem palielinās atbalsta saņēmēju loku. 150 darbinieki ir mediāna starp 50 darbinieku slieksni vidējiem uzņēmumiem un 250 darbinieku slieksni lielajiem uzņēmumiem. Līdz ar to 150 darbinieku slieksnis iekļauj lielākos Latvijas (darbinieku skaita ziņā) vidējos uzņēmumus. Šādi uzņēmumi Latvijas mērogā uzskatāmi par lieliem, ar būtisku ietekmi uz Latvijas tautsaimniecību, kā arī daudzos gadījumos ir savu nozaru līderi un arī tiem nepieciešams atbalsts pēc Covid-19 krīzes ietekmes.  Latvijas tautsaimniecībā pēc publiski pieejamās informācijas ir aptuveni 230 komersantu (neņemot vērā saistīto komersantu grupas līmeni), kas spēj kvalificēties pašreizējiem kritērijiem par lielā komersanta statusu un izpilda nosacījumus, ka tie nav valsts vai pašvaldības kapitālsabiedrības un nedarbojas neatbalstāmajās industrijās (ieroči, azartspēles, bankas u.c.). Tomēr arī komersanti ar 150 darbiniekiem veic augstas valsts sociālās apdrošināšanas obligātās iemaksas un iedzīvotāju ienākuma nodokļa iemaksas valsts budžetā, kā arī nodarbojas ar eksportu un rada cita veida pievienoto vērtību Latvijas ekonomikai. Līdz ar to šāda kritērija samazināšana dotu iespēju lielākam komersantu lokam kvalificēties atbalstam, kurš pieejams līdz šī gada beigām. Šo komersantu vidū ir Latvijas vadošie tehnoloģiju, pārtikas pārstrādes, kūdras ieguves, mazumtirdzniecības, veselības aprūpes un citu jomu uzņēmumi, kas cita starpā būtisku daļu no saviem darbiniekiem nodarbina valsts reģionos.  Pēc publiski pieejamās informācijas par uzņēmumu darbinieku skaitu šī kritērija izmaiņas dotu iespēju vēl aptuveni 115 uzņēmumiem kvalificēties atbalstam, no kuriem reālās investīcijas varētu būt vairākos uzņēmumos.  Līdz ar šīm papildus iespējamajām investīcijām, tiktu nodrošināta lielāka kopējā piešķirtā investīciju summa līdz Pagaidu regulējumā noteiktajam atbalsta sniegšanas termiņam (šobrīd 2021.gada 31.decembris).  Programmai pieejamais finansējums (48 910 000 *euro* valsts budžeta finansējums un 51 090 000 *euro* ieguldījumu pārvaldes sabiedrību (pensiju fondu) finansējums) līdz 2021.g. augusta beigām būs piešķirts investīcijām indikatīvi 33 milj. *euro* apmērā, līdz ar to mērķa grupas paplašināšanai nebūs nepieciešams jauns finansējums, bet tiks nodrošināta efektīva esošā pieejamā fonda finansējuma investēšana.  Saistīto uzņēmumu grupas noteikšana arī turpmāk paredzēta atbilstoši līdzšinējai praksei, kura definēta Komisijas regulas Nr. 651/2014 I pielikumā (grupā pilnā apjomā tiek ieskaitīti saistīto (50+ % līdzdalības) uzņēmumu dati un proporcionāli dalībai partneruzņēmumu (25 – 50 % līdzdalības) dati).  Tāpat, pēc šī brīža kritērijiem rodas situācijas, kur komersanti nekvalificējas atbalstam, jo neizpildās kāds no kritērijiem pēdējos divos apstiprinātajos gada pārskatos. Šādi komersanti visbiežāk ir strauji augoši un ar perspektīvu izaugsmes potenciālu nākotnē, tomēr šie kritēriji komersantiem izpildās tikai, piemēram, pēdējā pārskatā gadā, bet ne par abiem pēdējiem gadiem, jo starp iepriekšējo gada pārskatu uzņēmums ir strauji attīstījies un audzis. Līdz ar to komersantu dati tiks skatīti pieteikuma iesniegšanas brīdī (darbinieku skaits) vai par pēdējo gadu (apgrozījums un bilances vērtība).  MK Noteikumu projekts paredz tehniski precizēt 18.punktu ar nosacījumu, ka akciju, kuras nav iekļautas akciju sabiedrības "Nasdaq Riga" regulētajā tirgū vai daudzpusējā tirdzniecības sistēmā, tirgus vērtību var noteikt neatkarīgs eksperts, kuru izraugās fonds, vai izmantojot citus samērīgus līdzekļus atbilstoši Pagaidu regulējuma 60.punkta redakcijai (“ […] Ja saņēmējs nav biržā kotēts uzņēmums, tā tirgus vērtības aplēse būtu jānosaka neatkarīgam ekspertam vai izmantojot citus samērīgus līdzekļus.”) |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija un akciju sabiedrība "Attīstības finanšu institūcija Altum" |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijā reģistrēti komersanti, akciju sabiedrība "Attīstības finanšu institūcija Altum". |
| 2. | Tiesiskā regulējuma ietekme uz tautsaimniecību un administratīvo slogu | MK Noteikumu projektam ir labvēlīga ietekme uz ekonomiku kopumā, jo tas paredz mazināt Covid-19 izraisītas krīzes sekas un veicina ekonomisko aktivitāti.  Sabiedrības mērķgrupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Komisijas 2020.gada 19.marta pieņemtais pagaidu regulējums (C(2020) 1863) un tā 2020. gada 3. aprīlī pieņemtie grozījumi C(2020) 2215, 2020. gada 8. maijā pieņemtie  grozījumi C(2020) 3156, 2020. gada 29. jūnijā pieņemtie grozījumi C(2020) 4509,  2020. gada 13. oktobrī pieņemtie grozījumi C(2020) 7127 |
| 2. | Citas starptautiskās saistības | Projekts šo jomu neskar |
| 3. | Cita informācija | Nav |

|  |  |
| --- | --- |
| **1. tabula Tiesību akta projekta atbilstība ES tiesību aktiem** | |
| Attiecīgā ES tiesību akta datums, numurs un nosaukums | Ar Noteikumu projektu tiek ieviestas Komisijas 2020.gada 19.marta pieņemtais pagaidu regulējuma (C(2020) 1863) prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav. |
| Cita informācija | Ar noteikuma projekta 1.1. punktu tiek pārņemts *Komisijas pagaidu regulējums (C(2020) 1863) 3.11. sadaļa 46.punkts* |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši normatīvo aktu prasībām sabiedrības līdzdalība tiek nodrošināta, ievietojot noteikumu projektu Ekonomikas ministrijas tīmekļa vietnē sabiedriskajai apspriešanai. |
| 2. | Sabiedrības līdzdalība projekta izstrādē | Nav saņemti komentāri par projektu |
| 3. | Sabiedrības līdzdalības rezultāti | Nav iebildumu par projekta virzību |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija un akciju sabiedrība "Attīstības finanšu institūcija Altum" |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde tiks nodrošināta Ekonomikas ministrijas un akciju sabiedrība "Attīstības finanšu institūcija Altum" esošo funkciju un cilvēkresursu ietvaros, kā arī nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav |

Ekonomikas ministrs J. Vitenbergs

Vīza:

Valsts sekretārs E. Valantis

Lāce, 67013256

Sanita.Lace@em.gov.lv